
LUCY KING

Middag i Venezia

Oversatt av Ida Brox

MINISERIE: EKSOTISKE FORBINDELSER


La deg rives med til plasser du aldri har turt å drømme om. De er eksotiske, de er hete og de oser av romantikk! Dette er del to i miniserien Eksotiske forbindelser.

Lucy King brukte ungdomsårene på å fortape seg i den glamorøse og spennende verdenen til Mills & Boon når hun egentlig burde fulgt med på lærerne sine. Men siden hun ikke kunne leve i en drømmeverden for alltid, utdannet hun seg etter hvert innen språk og prøvde seg på ulike jobber. Etter et tiår i Sørvest-Spania bor Lucy nå i Wiltshire i England med sin unge familie. Når hun ikke skriver eller eksperimenterer med nye måter å tilberede kjøttfarse på, bruker hun tiden på å lese, løse kryssord og drømme om de gylne strendene i Andalusia.


Til Katie

Takk for samtaler og synspunkter over kaffe,

vin og på turer

«Smil!»

Carla Blake kikket på kameraet mens hun prøvde å ikke miste den elleve måneder gamle babyen til bestevenninnen Georgie og hennes ektemann Finn. De hadde bare posert i noen minutter, og allerede verket armene av å tviholde på det sprellende barnet. Det verket i smilebåndene også etter å ha holdt så lenge på smilet, og hun hadde hodepine.

Men hun gledet seg på Georgie og Finns vegne, og hun var glad for å være der. Hun var henrykt over å ha blitt bedt om å være gudmoren til Josh, og med alt Georgie hadde vært gjennom i det siste, fortjente bestevenninnen å smile av lykke. Finn var fantastisk. Kjekk, pålitelig og hodestups forelsket i sin kone. Og sønnen deres, som med sitt mørke hår og blå øyne var som snytt ut av nesen på sin far, var aldeles skjønn.

Hun var heller ikke sjalu. Selv om dåpsdagen hadde vært perfekt så langt, ønsket ikke Carla det livet som Georgie hadde. Hun kunne ikke forestille seg noe verre enn å erstatte storbyens neonlys og støy med et gods langt ute på landet, uansett hvor vakkert det var.

En baby ville uansett ikke fått plass i yrkeslivet hennes, og hun ønsket seg desidert ikke noen ektemann eller partner. Hun ønsket seg ikke engang en kjæreste. Tilfeldige flørter? Absolutt. På lang sikt? Ikke tale om. Hun hadde ikke tid, og friheten og selvstendigheten hennes var altfor viktig til å settes på spill. Bare tanken på å gi hjertet sitt til en mann fikk det til å gå kaldt nedover ryggen hennes.

Nei, anspentheten og skallebanken var grunnet stress og utmattelse. For tjuefire timer siden befant hun seg i Hong Kong mens hun pleide egoet og manipulerte tankene til en stridslysten administrerende direktør, som lenge hadde nektet å godta at eneste riktige respons på bruddet på firmaets datasikkerhet, var en beklagelse til alle kundene og en sjenerøs velvilje overfor de rammede.

Da han endelig tok til fornuft og veien videre endelig ble avklart, skyndte Carla seg til flyplassen og rakk flyet på minuttet. Da hun landet tidlig i dag morges, dro hun innom leiligheten sin for å dusje og skifte, så kjørte hun den nitti minutter lange bilturen ut til landsbyen i Oxfordshire som Finn og Georgie nylig hadde flyttet til.

Det var et slit å nå frem dit tidsnok, men hun hadde ikke det minste imot det, for hun og Georgie var mer enn bare bestevenninner. De fant hverandre fra første stund da Carla og foreldrene flyttet inn i kollektivet der Georgie bodde. De delte alt, og de møtte barndommens utfordringer sammen. De hadde støttet hverandre gjennom den vanskeligste tiden.

Men jetlagen var i ferd med å ta henne igjen, og adrenalinet som hadde holdt henne gående, var i ferd med å avta. Festhumøret hennes var sporløst forsvunnet, og det var usedvanlig utfordrende å føre en samtale. Varmt var det også. Men om ikke så lenge kunne hun endelig dra hjem og hvile seg. I mellomtiden skulle hun bare ta seg sammen og fortsette å smile, for denne dagen handlet om Georgie og familien hennes, og ingenting skulle ødelegge den, henne selv minst av alt.

Fotografen ga henne omsider tommel opp, og Carla satte Josh ned på gresset. Mens guttungen stabbet i retning av lysthuset der lunsjen ble satt frem, rettet hun seg opp og ristet de slitne armene sine.

«Gudsønnen min spreller som en ål», sa hun til Georgie.

«Han tok sine første skritt for en uke siden», sa Georgie, og smilte mens hun så på sønnen. «Nå vil han øve hele tiden.»

Carla så Josh falle og reise seg igjen uten å sutre. «Jeg er imponert over målbevisstheten hans.»

«Han tar etter faren sin.»

«Hvordan går det med Finn?»

Smilet til Georgie bleknet, og hun rynket pannen i bekymring. «Han er rastløs, men prøver å late som om alt er bra.»

«Fortsatt ikke noe nytt?»

Sent i fjor fikk Finn vite at han ble adoptert i seksmånedersalderen, og siden hadde han viet mange ressurser til å etterforske sin herkomst. I mars oppdaget han at han ble født i Argentina og var en av et sett trillinger, men så vidt Carla forsto, var det det eneste noen visste.

Georgie sukket. «Ingenting.»

«Så frustrerende.»

«Ja. Finn sier det ikke spiller noen rolle, men jeg ser at det plager ham.»

Og fordi det plagde ham, plagde det Georgie også, visste Carla, og hun hatet tanken på at bestevenninnen hadde det vondt. Bare det fantes en måte hun kunne fikse det på. «Hva blir gjort med saken?»

«Etterforskningsbyrået prøver fortsatt å spore opp brødrene hans, men uten hell.»

«Finnes det noe jeg kan gjøre for å hjelpe? En slags PR-kampanje, kanskje?»

«Jeg tror ikke det», sa Georgie og ristet på hodet. «Men takk. Og takk for at du kom i dag. Jeg vet at det må ha krevd mye av deg.»

«Det er virkelig ikke noe sted jeg heller vil være», sa Carla. «Det kunne ikke vært mer perfekt. Josh er en svært heldig liten gutt. Dessuten vet du hvor glad jeg er i en skikkelig fest.»

Og dette ble litt av en fest. Skyfri, koboltblå himmel, og det honninggule murhuset glitret i junisolen. Den vide plenen strakte seg fra terrassen som et smaragdgrønt teppe, rammet inn av velstelte hekker. Sjampanje og musserende fruktvin flommet fritt, og kanapeene var utsøkte. Det var skravling og latter.

«Jeg burde gå og sjekke lunsjen», sa Georgie da hun fikk tegn fra en av servitørene. «Klarer du deg?»

«Jeg har det utmerket», sa Carla med et betryggende smil. «Gå, du.»

Idet Georgie snudde seg for å gå, speidet Carla utover forsamlingen og flyttet blikket fra den ene elegante gjesten til den andre. Så fikk hun plutselig øye på noe i det fjerne.

Det sto en skikkelse i skyggen bak hekken. Han lente seg mot et tre med armene i kryss, og ansiktet hans var skjult i blondeskyggen. Det var noe med måten han sto og betraktet dem på som trigget Carlas instinkt for å kjenne igjen trøbbel. Alle sansene hennes var plutselig i høyt beredskap, og de små hårene reiste seg i nakken hennes.

«Vent», sa hun og tok Georgie i armen idet hun var i ferd med å gå.

«Hva?»

«Forventer du flere gjester?»

«Nei.»

«Så hvem er det?»

Georgie kikket i retningen Carla pekte, og skar en grimase. «Aner ikke.»

«Skal jeg gå og undersøke?»

«Sikker?»

«Selvsagt.» Det var tross alt levebrødet hennes å peke ut mulige problemer og ufarliggjøre trusler.

«Takk», sa Georgie og smilte takknemlig.

«Ingen årsak.»

«Rop hvis du trenger meg.»

«Det skal jeg.»

*

Noen hadde sett ham.

Frederico Rossi noterte seg det nøyaktige tidspunktet blondinen fikk øye på ham. Et øyeblikk skravlet hun livlig med venninnen sin, og i neste øyeblikk havnet det flakkende blikket hennes rett på ham før hun stivnet. Deretter speidet begge kvinnene lenge i hans retning, utvekslet noen ord og et nikk, og nå var hun på vei mot ham i en imponerende fart til tross for de høye hælene.

De lange armene dinglet, og hoftene svaiet idet hun krysset plenen. Toppen på den ermeløse, røde kjolen hennes formet seg etter figuren hennes, men fra livet og ned til knærne flommet det florlette stoffet rundt lårene og blottla beina hennes. Det var ikke noe spesielt avslørende med antrekket hennes, men kurvene var utsøkte, og han ble hypnotisert av den selvsikre, myke måten hun beveget seg på.

Rico var ikke her på leting etter kvinnelig selskap. Han var her kun for å møte en Finn Calvert og få bekreftet eller avkreftet mistanken om hvem han var. Han skulle avklare faktaene, og ingenting annet. Men det var allikevel en lettelse å vite at han fortsatt kunne verdsette en attraktiv kvinne når han så en. For tre måneder siden, like etter ulykken som førte til ryggbrudd, lårbeinsbrudd og knust bekken, var det tvilsomt at han kunne gå igjen, for ikke å snakke om å respondere så kroppslig på en kvinne.

Men gjennom viljestyrken, målbevisstheten og motstandsdyktigheten han hadde tilegnet seg på gatene i Venezia, hadde han også trosset alle medisinske odds.

Idet hun nærmet seg, kom ansiktet hennes bedre til syne, og han kunne se at hun ikke bare var tiltrekkende, men henrivende vakker. Solen danset i det blonde håret som rammet inn det hjerteformede ansiktet. Selv på avstand kunne han se at øynene hennes var lysegrønne og innrammet av tykke, mørke øyenvipper.

Han klarte ikke å ta øynene vekk fra henne, og begjæret bruste i ham. Varmen som bredte seg gjennom årene, fikk pulsen hans til å øke, og adrenalinet fikk musklene til å stramme seg, som om de forberedte seg på et pirrende angrep. Og selv om munnen hennes var en streng strek, fikk han trang til å trekke henne inn i skyggen, stille henne inntil treet og finne ut hvordan hun smakte.

Rico brettet opp ermene, skjøv solbrillene opp på hodet og puttet hendene i lommene. Så trådde han ut av skyggen og inn i solen. Kvinnen bråstanset et par meter fra ham. Hun sto musestille og bare stirret på ham, fullstendig lamslått. Hun lot blikket gli over ham, så ble hun rund i øynene, bleknet og gispet.

«Å, herregud», hvisket hun.

«Ikke akkurat», sa han.

«Hvem er du?»

«Frederico Rossi. Vennene mine kaller meg Rico.» Vel, det ville de gjort dersom han hadde noen.

«Hvor kommer du fra?»

Opprinnelig? Hvem visste svaret, og hvem brydde seg? Sannelig ikke han. «Venezia.»

«Hvordan kom du deg inn?»

«Med uventet letthet», sa han og husket hvordan han seilte inn gjennom porten og opp innkjørselen. «Noen lot porten stå åpen.»

«For at betjeningen skal komme og gå som de vil.»

«Finn burde ta sikkerheten mer på alvor.»

«Jeg skal gi ham beskjed.» Hun ristet på hodet i et åpenbart forsøk på å hente seg inn. «Jeg kan nesten ikke tro det», sa hun forbauset. «Hva gjør du her?»

Det var det store spørsmålet. Rico var riktignok her for å finne ut om mistankene hans stemte. Annet enn det, visste han ikke hva han gjorde her. Han visste bare at han ikke hadde fått fred siden han så bildet i nettavisen han leste mens ha lå på sykehuset.

Han overså først sjokket han fikk da han så ansiktet som kunne vært hans eget stirre tilbake på ham fra laptopen. Han overså også den merkelige, urovekkende følelsen av at en manglende bit plutselig var falt på plass.

Han savnet ingenting, tenkte han mens han prøvde å roe pulsen og klarne hodet. Han hadde alt han kunne ønske seg. Han verken trengte eller ønsket å vite hvem denne mannen som var så slående lik ham var.

Men ettersom dagene ble til uker, gnagde uvissheten på sjelen hans dag og natt. Han plagdes av den uvelkomne tanken om at han muligens hadde en bror, enten han ønsket seg en eller ikke.

Til slutt holdt han det ikke ut lenger. Han følte et stadig voksende behov for å gjøre noe med saken, og til slutt hadde han ikke noe annet valg enn å gi etter for instinktet han til nå ikke hadde hatt noen grunn til å betvile.

Et nettsøk på Finn Calvert ga ham ingen personlige detaljer, så han ansatte et etterforskningsbyrå. De fant ut at Finn hadde samme fødselsdato som ham, og konkluderte med at de kanskje var mer enn bare nære slektninger, men brødre, og tvillinger. Han ble rystet, og hadde fortsatt ikke kommet seg etter sjokket.

Ikke at han hadde tenkt å fortelle denne kvinnen om dette. Han ville bare høres latterlig ut. Han hadde ikke noe raskt, fornuftig svar, så han smilte og fant på et i farta.

«Akkurat nå står jeg og nyter utsikten», mumlet han og lot blikket gli over henne. Han så at pulsen vibrerte i halsgropen og at hun rødmet. Hun festet blikket på munnen hans i et ørlite øyeblikk, og han syntes han hørte et lite gisp.

Duften hennes traff ham som et slag i mellomgulvet. Han hadde ikke hatt sex på tolv smertefulle uker, og han savnet adrenalinkicket, den brennhete kjemien og lykksaligheten som fulgte. Kanskje dette var en mulighet til å gjøre opp for dette. Han hadde ikke planlagt å overnatte i landet. Han hadde belaget seg på å dra hjem til Venezia straks han var ferdig, men han var åpen for muligheter. Han skulle endre planene sine og ta denne gudinnen ut på middag i London. Etterpå, hvis hun var åpen for det, skulle han ta henne med seg til toppleiligheten han eide der, legge henne på sengen og få seg noen tilfredsstillende timer.

Til tross for at hun nå virket provosert og ble kald i blikket, visste han hva han hadde sett. Og det skulle han utnytte.

«Jeg mente, hvorfor treet?» sa hun med en imponerende fatning, som om hun aldri engang hadde merket kjemien mellom dem, og det gjorde ham bare enda fastere bestemt på å få henne til å takke ja til et stevnemøte.

«Hva?»

«Hvorfor står du her ute ved et tre? Hva var galt med inngangsdøren?»

Akkurat.

Han hadde fått sjåføren sin til å parkere bilen foran huset bak en rekke andre biler. Da han skjønte at det måtte være et selskap på gang, bestemte han seg for å undersøke først istedenfor å komme busende inn. Han gikk deretter uoppdaget rundt siden av huset langs hekken, og da han fikk øye på treet, bestemte han seg for at dette var det beste utgangspunktet. Her kunne han stå og betrakte mannen han hadde kommet for å se. Så stilte han seg i skyggen, et sted han var kjent og komfortabel med. «Å stille ubuden på fest er ikke min stil.»

Hun hevet øyenbrynene. «Du foretrekker å stå på lur?»

«Stå på lur? Jeg vil heller kalle det … å observere på avstand», sa han, og innså i etterpåklokskapens lys at kanskje han burde stått i skjul, for nå som han var oppdaget, var det ingen vei tilbake. Det var for sent å angre nå. Hjulene var i gang, og nå måtte han fullføre det han hadde startet. Og i mellomtiden skulle han underholde seg med å forføre denne kvinnen.

«Du er her for å treffe Finn.»

«Det er jeg», sa han og smilte anstrengt. Han frydet seg da blikket hennes igjen havnet på munnen hans, som om hun ikke kunne dy seg.

«Broren din.»

«Sannsynligvis.»

«Da er det best du blir med meg.»

Da Carla var på vei bort til den fremmede, hadde adrenalinet fått bukt med trøttheten hennes og gitt henne ny energi, og spørsmålene om hvem han var og hva han ville svirret rundt i hodet hennes.

Kanskje han var en nysgjerrig nabo, eller en pengegrisk paparazzo. Eller kanskje noe litt mer uhyggelig. Finn var milliardær og eide en rekke hoteller, restauranter og nattklubber. Det var ikke så utenkelig at noen ville ham vondt. Josh var liten og dyrebar, og kidnapping var en reell trussel.

Hun ville aldri ha gjettet sannheten. Det var nesten ikke til å tro. Men at denne personen, denne Frederico Rossi, var en av de lenge bortkomne brødrene til Finn, var det ingen tvil om.

Det måtte han være.

De var identiske.

Vel, nesten.

De hadde riktignok samme øyenfarge og hårfarge, og de samme brede skuldrene og den tårnende høyden, men Finn hadde ikke det samme arret i ansiktet som denne mannen hadde. Nesen hans hadde aldri vært brukket, og engelsken hans uten aksent.

Finn manglet også den dype brunfargen og de markerte trekkene og harde linjene i beinstrukturen sin.

Men sett bort ifra disse tingene var likheten slående.

Hun hadde ikke noe mer enn en vag forkjærlighet for Finn, så Carla kunne ikke fatte hvorfor hun fikk en så uventet og intens reaksjon på denne mannen som fulgte etter henne tilbake til huset.

Var det den uanstrengte selvtilliten hans? Den dype, grove, vilt sexy stemmen? Auraen av fare, og den underliggende følelsen av at Frederico Rossi, til tross for sitt avslappede ytre, var en mann som tok det han ville når han ville, koste hva det koste ville?

Hva enn det var, så hadde han vekket noe nytt i henne. Han hadde gitt henne et langsomt, ulmende smil som fikk henne til å smelte og bli varm innvendig, som fikk nerveendene hennes til å slå gnister og blodet hennes til å brenne. Da han utforsket kroppen hennes med det intense, marineblå blikket sitt, fikk det små fyrverkerier til å detonere like under huden hennes. Da han var ferdig med den makelige, dog grundige saumfaringen av henne, strømmet begjæret gjennom henne, og i et lite øyeblikk fantaserte hun om å presse seg inntil ham og legge leppene sine mot hans.

Men hun hadde selvinnsikt nok til å gjenkjenne dette som en tiltrekning av den farlige og utilrådelige sorten, og tok et raskt skritt tilbake fra tampen av galskap mens hun lurte på hva i huleste hun tenkte på.

Alt ved denne mannen, hvert instinkt hun hadde, fortalte henne at hun måtte tilnærme seg ham ytterst forsiktig.

Når det kom til det motsatte kjønn, lot hun aldri følelsene diktere handlingene hennes. Hun hadde gjort det en gang før, som en oppmerksomhetssyk tenåring som trodde at hun hadde funnet kjærligheten når dette overhodet ikke var tilfellet, og en gang var nok. Hvis Rico Rossi kunne utfordre stålkontrollen hun hadde på følelsene sine med bare et smil, var han mer enn bare litt farlig, og hun hadde ingen interesse av å terge udyret.

Det var derimot i hennes interesse å holde ham unna gjestene til Finn og Georgie, som nå antakeligvis spiste lunsj, men som utvilsomt ville bli nysgjerrige hvis han kom marsjerende inn som det rene speilbildet av verten deres. Så hun skulle plassere ham på kontoret mens hun oppsøkte Finn for å meddele de overraskende nyhetene om at en av brødrene hans hadde dukket opp, og deretter trengte hun ikke å ha noe mer med ham å gjøre.

«Så du vet hva jeg heter», sa han, og han gikk så nærme henne at hun fikk ferten av duften hans. Mandig, krydret og berusende. «Hva heter så du?»

«Carla Blake.»

«Carla», gjentok han, og måten han rullet r-en på ga henne deilige frysninger.

«Det stemmer», sa hun og nikket bryskt. Hun prøvde å puste gjennom munnen og holde blikket rettet fremover for å døyve effekten han hadde på sansene hennes.

«Og denne festen?»

«Barnedåpen til det som sannsynligvis er nevøen din. Jeg er gudmor. Georgie er bestevenninnen min. Hun er moren til Josh, og antakeligvis også din svigerinne.»

«En familiebegivenhet», mumlet han med en tone som antydet at han ikke var helt tilpass med den tanken.

«Ja.»

«En strålende dag for anledningen.»

«Så sant.»

«En strålende dag for mange ting.»

«Som?»

«Å stifte nye bekjentskaper.»

«Broren din og familien hans?»

«Jeg mente faktisk deg, tesoro.»

Carla fikk sommerfugler i magen og ble varm da hun registrerte den silkemyke forførelsen i den dype stemmen hans.

Flørtet han med henne?

Hun ble underlig skjelven, og da hun kastet et blikk på ham, sto han og kikket på henne. Det intense, glitrende blikket hans gjorde henne mo i knærne.

«Jeg har mange bekjentskaper», sa hun, langt mer kortpustet enn hun planla.

«Noen som meg?»

Tiltrekkende nok til å kaste sunn fornuft og selvkontroll til side? I stand til å få oppmerksomheten hennes mot hennes vilje med bare et smil, og gjøre henne varm og oppspilt? Nei, heldigvis ikke. «En eller to.»

Ansiktsuttrykket hans vitnet om at han ikke trodde henne, og selv om den antagelsen stemte på en prikk, var arrogansen hans nok til å få henne til fornuft.

Nok var nok, tenkte hun strengt, og førte ham til en åpning i hekken. Reaksjonen hennes på denne mannen var latterlig. Hun ble aldri oppspilt, og hun holdt alltid holdet kaldt. Hun lot seg ikke overstyre av hormoner eller begjær, samme hvor kraftig provosert hun ble.

«Hva skal du etter festen?» spurte han og stilte seg til side så hun kunne passere gjennom hekken før ham.

«Hjem og hvile meg», svarte hun.

Rico bøyde hodet og fulgte etter henne gjennom hekken og bort til grusveien som førte til huset. «Det høres ikke noe moro ut.»

«Kanskje ikke.»

«Jeg kan komme på noen langt mer underholdende ting å foreta seg.»

Før hun rakk å hindre det, ble hodet hennes fullt av bilder av Rico som trakk henne inn i skyggen, inn i armene hans og kysset henne hett.

«Det tviler jeg ikke på», sa hun og bet tennene frustrert sammen. «Men det er uansett det jeg skal.»

«Hva med middag?»

«Ristet brød», svarte hun kort. «Kanskje jeg slår ut håret og moser en avokado oppå.»

«Jeg mente middag med meg.»

«Jeg vet det.»

«Og?»

Hun ristet bestemt på hodet og rettet blikket mot døren på siden av huset. «Tror ikke det.»

«En annen kveld, da.»

«Nei.»

«Er du gift?»

«Nei.»

«Kjæreste?»

«Nei.»

«Så hvorfor ikke?»

Hun skjøv opp døren og marsjerte inn. «Må jeg ha en grunn?»

«Har du ikke det?» spurte han, og hørtes oppriktig nysgjerrig og håpløst innbilsk ut på samme tid.

Ricos invitasjon var riktignok ufattelig fristende, tross hennes forsøk på å overbevise seg selv om det motsatte. Men hun visste hvilken trussel selvsikre menn som ham utgjorde, og hvor altoppslukende og forføreriske de kunne være. Hun visste hvordan det var å overgi seg til makten og sjarmen til du ikke lenger kunne skille mellom rett og galt. Å miste både identiteten og hemningene sine. Å overtales til å gjøre ufornuftige valg og tro at du var sikker på dem.

Hun hadde ingen intensjoner om å gjenta den samme feilen. Hun var helt tilfreds med det stabile, forsiktige, trygge livet hun hadde skapt, og skulle ikke la noe forstyrre det. Aldri igjen skulle hun gjøres maktesløs, sårbar og hjelpeløs av en mann. Aldri igjen skulle hun manipuleres til å gi opp friheten og selvstendigheten sin.

«Blir du noensinne avvist?» spurte hun, og fortrengte minnene fra det skremmende og forvirrende året i livet hennes.

«Nei», sa han idet han lukket døren etter seg og fulgte etter henne gjennom huset. «Men det er uvesentlig, og jeg liker ikke spill. Du er like tiltrukket av meg som jeg er av deg, bellissima. Middag kunne blitt riktig så interessant.»

Komplimenten hans fikk henne til å skjelve, som komplimenter fra menn ofte gjorde, men hun fortrengte det. Middag kunne bli katastrofalt, og var uaktuelt. Hun skulle aldri lokkes av den typen moro som Rico tilbød, uansett hvor lekker innpakningen var.

«Finn noen andre å forføre.»

«Jeg vil ikke forføre noen andre. Jeg vil forføre deg.»

«Jeg liker å tro at du har andre ting på hjernen akkurat nå.» Som å gjenforenes med broren din.

«Jeg kan gjøre flere ting samtidig.»

«Svaret mitt er fortsatt nei.»

Han stakk hånden i baklommen på jeansene sine og fisket ut lommeboken, så dro han ut et kort og ga det til henne. «Her er nummeret mitt, i tilfelle du ombestemmer deg.»

«Det kommer jeg ikke til å gjøre», sa hun og tok kortet. Hun skulle kaste det senere.

«Nå sårer du meg.»

«Du kommer deg nok.» Hun stanset ved kontoret, åpnet døren og trådde til side. «Her er vi», sa hun, ufattelig lettet over endelig å få unnslippe det sensuelle nettet han spant rundt henne i sitt forsøk på å forføre henne. «Vent her inne, så henter jeg Finn. Når han er kommet over sjokket, blir han henrykt over at du har dukket opp. Han har lett etter deg i månedsvis. Familie er alt for ham. Dette vil endre livet for ham, så ikke våg å gå noe sted.»

*

Mens den skarpe lyden av hælene til Carla mot tregulvet ble svakere for hvert skritt hun tok, tvilte ikke Rico et øyeblikk på at han ville komme seg helt fint over at hun hadde takket nei til å spise middag.

Hva enn det var som skar gjennom ham, gikk det nok snart over. Sannsynligvis var det stoltheten hans som fikk seg en knekk. Vanligvis trengte han ikke gjøre noen særlig innsats for å sikre seg en date. Det kunne i alle fall ikke være skuffelse over ikke å få lære denne nydelige, ufattelig sexy kvinnen å kjenne. Skuffelse var ikke hans stil. Ikke anger heller, eller noen andre følelser, for den saks skyld. Det angikk ham ikke hvorfor hun valgte å overse kjemien mellom dem, men hun hadde ikke nektet for at hun var like tiltrukket av ham da han brakte det opp.

Dessuten var hun ikke så fengslende. Slående vakker, riktignok, men samtalen var ikke så stimulerende, selv om den var mildt vittig. Han kjente drøssevis av kvinner som gladelig ville tilbrakt timevis i hans selskap uten å engasjere seg i noen som helst samtale.

Så det ville ikke ta lang tid å komme seg over den sviende avvisningen hennes eller inntrykket hun hadde gjort på sansene hans.

Da han så seg rundt i rommet, så han bilder overalt. På skrivebordet, på hyllene, på veggene. Av mannen som kunne vært dobbeltgjengeren hans, sett bort ifra arret og den brukne nesen. På enkelte bilder holdt han rundt en vakker brunette, på andre poserte de med et lite barn. Han lo og smilte på hvert enkelt bilde, tydelig avslappet og lykkelig, og jo lenger og mer møysommelig Rico studerte bildene, jo mer bygget engstelsen seg opp i magen hans.

Dette var utenfor hans fatteevne. De fire årene han levde på gaten i ungdomstiden hadde lært ham at følelser gjorde en mann svak og sårbar. De førte til manipulering og utnyttelse, ikke nærhet og samhold. Så vidt han forsto, kom forhold med forpliktelser og tilknytning, kompromisser og forståelse, og ingen av disse tingene hadde han tidligere erfart. De var for andre mennesker. Ikke for ham. Derfor ble han så opprørt da Carla nevnte mulige andre slektninger, som nevøen og svigerinnen.

Han og denne broren hans så kanskje like ut, men det ble stadig tydeligere at DNA var det eneste de hadde til felles.

Ut ifra bildene på kontoret å dømme, delte de i hvert fall ikke det samme lynnet. Øynene til Finn manglet den harde kynismen som Rico visste fantes i dypet av hans egne, og de fine linjene i øyekrokene hans antydet at Finn lo rett fra hjertet. Broren hans var ikke en einstøing som foretrakk skyggene fremfor rampelyset. Han hadde familie. Venner. Et liv fullt av latter og glede.

De hadde tydeligvis hatt svært forskjellige oppvekster annet enn rent geografisk. Finns avslappede, tilfredse ytre skjulte tydeligvis ikke et gapende tomrom der sjelen hans skulle være. Han kunne ikke ha brukt barndomsårene årene sine på å kjempe for å overleve, sove med et øye på gløtt og lete rundt etter mat for å stille den typen sult som fikk deg til å hallusinere. Og hadde Finn noensinne vært med i en bande i barndomsårene, på leting etter tilhørighet og mening, for så å bli tvunget til å utføre handlinger han ikke ville utføre, for deretter å bli sviktet av menneskene han hadde stolt så blindt på? Det virket usannsynlig.

Turen hit har vært et feilgrep, tenkte Rico mørkt og rynket pannen i bekymring mens han gikk bort til vinduet for å unnslippe bildene og den uforklarlige forakten og sjalusien han følte over hvor annerledes Finns oppvekst hadde vært fra hans egen. Det var en tabbe av ham å følge en intuisjon som han ikke forsto, til det punktet hvor han bryskt hadde avfeid legenes råd om å holde seg i ro. Istedenfor hadde han beordret at flyet hans ble klargjort for avreise fra flyplassen i Venezia.

Han hadde handlet på instinkter uten å tenke på konsekvensene. Det burde han kanskje ha gjort, for Carlas kommentar om at Finn hadde lett etter ham i månedsvis og ville bli henrykt over å ha funnet ham, fikk hodebunnen hans til å krible og magen til å kveile seg. Han var ikke interessert i en sentimental gjenforening eller å ta igjen for tapt tid. Han ville ikke at de skulle klappe hverandre på ryggen og utveksle livshistorier. Bare tanken på det tappet lungene hans for luft og hjernen hans for blod.

Han trengte ingen, minst av alt en bror han ikke hadde visst noe om hele livet. Familie betydde kanskje alt for Finn, men Rico visste ikke hva det betydde. Han hadde tilbrakt mesteparten av livet alene, og han var vant med det. Han trengte ingen, og ingen trengte ham. Han stolte bare på seg selv, og hvis han noensinne ble sviktet, hadde han kun seg selv å skylde på.

Han hørte ikke hjemme her, i et vakkert hus med vakre mennesker som levde vakre liv. De fortjente ikke å bli besudlet av hans mørke. Han hørte ikke hjemme noe sted, og det kom han aldri til å gjøre. Så han hadde ingenting å vinne på faktisk å møte Finn. Carla hadde allerede bekreftet mistanken han selv hadde kommet for å utforske. Han hadde gjort det han følte han måtte, og nå trengte han ikke å bli værende her for å finne ut mer og kjenne forakten og sjalusien brenne opp det lille gode som fortsatt fantes i ham.

Hvis han agerte raskt og dro på rappen, kunne han være i luften om en halvtime, og hjemme før det ble mørkt. Og straks han kom hjem, kunne han gjenoppta livet han hadde hatt før ulykken og glemme at denne dagen noen gang hadde funnet sted.

*

«Hva mener du med at han er borte?»

Ved bordet i lysthuset, der lunsjserveringen var over og det nå var dekket opp til kaffe og te, stirret Carla på Georgie med munnen åpen.

«Nøyaktig det», svarte Georgie stille med et forvirret, bekymret uttrykk. «Frederico Rossi er ingen steder å finne. Finn har akkurat brukt de siste tjue minuttene på å lete gjennom huset og hagen, og fant ham ingen steder.»

Carla merket at hun skalv litt på hånden, og satte forsiktig fra seg kaffekoppen. «Jeg plasserte ham på kontoret og ba ham vente», sa hun, litt urolig og forskrekket. «Han kan ikke bare ha dratt.»

«Det må han ha gjort.»

«La han igjen en lapp?»

«Nei, ingenting», sa Georgie og ristet på hodet. «Ga han noen indikasjon på at han skulle stikke av?»

Carla saumfarte hodet sitt, og samtalen deres svirret i hodet hennes og fylte henne med skam, ettersom den skulle handlet om Finn, men endte opp med kun å handle om henne. «Nei.»

«Så hvorfor dro han?»

«Jeg aner ikke.»

«Jeg skulle ønske han aldri hadde kommet hit i utgangspunktet», mumlet Georgie og fikk et strengt uttrykk. «Å vifte med en gulrot av håp på den måten, for så å røske den vekk … Hvem gjør slikt? Hvordan kan han være så lumpen? Hvorfor var han ikke interessert i å bli kjent med Finn? Eller Josh og meg? Hva er galt med oss? Jeg hadde allerede sett ham for meg i livet vårt, hvis du skjønner. En slektning, en ekte slektning, som kunne feiret jul og bursdager og slikt med oss. Det ville vært så fantastisk.» Hun sukket tungt. «Idiotisk av meg.»

Georgie var den siste personen som var en idiot oppi alt dette, tenkte Carla, og hjertet hennes begynte å slå hardt da sannheten gikk opp for henne. Det var hun som var idioten. Og som om ikke det var nok, var hun en forferdelig selvsentrert en.

Under en hvilken som helst annen omstendighet ville hun overveid enhver mulig konsekvens av å etterlate Rico alene på kontoret til Finn. Hun ville overveid det hun hadde lært om ham, uansett hvor lite det var, og tatt en risikovurdering. Det var nettopp det som var en del av jobben hennes, en jobb hun hadde utmerket seg i de siste ti årene.

Men det hadde hun ikke gjort. Hun stakk av uten videre ettertanke, fordi hun var så desperat etter å unnslippe den overveldende effekten han hadde på henne til å kunne tenke klart. For første gang på flere år, tross erkjennelsen av faren han utgjorde, hadde hun latt seg overstyre av følelser og latt dem diktere handlingene hennes, og som resultat hadde hun ødelagt alt.

Hva om det var avskjedsreplikkene hennes som utløste det? Hva om Rico ble skremt da hun la ut om hvor viktig det var med familie og om hvor begeistret Finn ville bli over å se ham? Hun merket hvor utilpass han ble av tanken på en familiebegivenhet. Hadde hun ikke vært så opptatt av å komme seg vekk fra ham, ville hun valgt ordene sine med mer omhu.

«Jeg burde låst ham inne», sa hun, og skyldfølelsen og selvbebreidelsen lå som en blytung stein mot brystkassen hennes. «Jeg er så lei for det.»

«Det er ikke din skyld», sa Georgie mørkt. «Det er hans.»

«Hvordan har Finn det?»

«Han er knust.»

«Det forstår jeg godt», sa Carla og ble uvel av hvor tankeløs og selvopptatt hun hadde vært, og hvor dypt hun hadde sviktet vennene sine.

«Kanskje han bare trenger litt mer tid.»

«Det er mulig.»

«Og hva annet kan vi gjøre enn å vente og se om han tar kontakt igjen?» sa Georgie og trakk oppgitt på skuldrene. «Han etterlot jo ingen kontaktinformasjon. Alt vi kan gjøre, er å gi Alex det vi har og la henne ta det derfra.»

Ja, det kunne de riktignok gjøre. Alex Osborne fra Osborne Investigations, ansatt av Finn til å spore opp den biologiske familien hans, ville utvilsomt finne faktaene nå som de hadde et navn å gå etter. Men Carla kunne sannsynligvis bidra med noe bedre enn det.

For Georgie tok feil.

Rico hadde etterlatt nummeret sitt.

Han hadde gitt henne visittkortet sitt, som hun hadde planlagt å kaste i søppelet der det hørte hjemme, men endte opp med å legge i håndvesken sin istedenfor.

Hun ante ikke hvorfor, men det var uvesentlig. Det eneste av betydning var at hun hadde en måte å kontakte ham på, hvilket passet ypperlig, for dette kunne hun ikke ha noe av. Hun skulle ikke la noen knuse Finn og Georgie på denne måten. Georgies smerte var hennes egen smerte, og bestevenninnen betydde altfor mye for henne til at hun kunne la dette ligge. Det var fullt mulig at hun skyldte Georgie livet sitt.

Carla var bare femten da hun havnet i klørne på en mann som var dobbelt så gammel som henne, en mann som så sin mulighet til å utnytte en naiv, sårbar tenåring. Hun hadde fått så lite oppmerksomhet og nærhet fra sine foreldre og var så desperat etter kjærlighet fra dem at hun fortapte seg i den flatterende interessen han hadde for henne og det tette emosjonelle båndet han så bevisst og ondsinnet skapte.

Hun stusset ikke over forespørslene hans om å sende ham stadig mer avkledde bilder. Hun merket ikke at hun ble stadig mer isolert. Da han til slutt overtalte henne til å rømme med ham, anså hun seg som så sofistikert, moden og forelsket. Så oppspilt hun var, og så dum. Hvis ikke det hadde vært for Georgie, som ikke ga henne opp selv da hun var virkelig avskyelig, og som til slutt klarte å komme henne til unnsetning, ville situasjonen fått et ganske annet utfall.

Carla stolte fortsatt ikke på komplimenter eller emosjonell nærhet. Hun ble fortsatt mistenksom på menn som viste interesse for henne, og betvilte sin evne til å skille mellom et sunt og et usunt forhold. Derfor pleide hun å styre unna dem, og holdt seg istedenfor til kortlivede flørter. Men takket være bestevenninnen hadde hun fått igjen selvtilliten sin. Hun visste i det minste at det som skjedde ikke var hennes feil.

Det forrige offeret til overgriperen hennes var ikke fullt så heldig. Etter rettssaken som resulterte i fem års fengsel for ham, kom det frem at Carla ikke var den eneste jenta han hadde misbrukt. Det første offeret hans ble manipulert på samme måte, men hun kom seg ikke unna. Da hun ble for gammel for ham og han forlot henne, var hun så ødelagt at hun tok en overdose og døde.

Uten Georgie kunne dette lett blitt Carlas skjebne, så det var ingenting hun ikke ville gjort for henne. De delte riktignok ikke DNA, men de var søstre på alle måter som telte. De var faktisk mer sammensveiset enn flere søskenpar hun kjente.

Så uavhengig av hva hun personlig følte for Rico Rossi, ville Carla gjerne hjelpe. Ikke bare det, men hun ville rette opp i feilene hun hadde begått i dag. Rico hadde invitert henne på middag, og hun skulle takke ja. Hun skulle benytte anledningen til å prøve å få ham til å ombestemme seg angående å treffe broren sin. Mislyktes hun, skulle hun hente informasjon fra ham som hun kunne gi videre til Finn i håp om at det ville være et plaster på såret. Det var ingen genial plan, men det var en start.

Hun kunne ikke overse effekten han hadde på henne, men nå som hun hadde litt pusterom, så hun at hun hadde overreagert tidligere. Han utgjorde ingen trussel. Han var bare en mann. En farlig tiltrekkende en, riktignok, men hun var immun mot slikt. Hun fantes ikke interessert i de hypnotiske, blå øynene hans, og hun kom fort til å glemme den deilige kroppen hans og den selvsikre måten han beveget seg på.

Hun var ikke lenger en uskyldig tenåring som lengtet etter eventyr og kjærlighet. Hun var eldre, mer erfaren, sterkere og i stand til å motstå ethvert forsøk på å bli forført av Rico. Hun var hardnakket og fokusert når hun hadde et mål, og til syvende og sist var det bare en middag.

«Jeg har kanskje en idé», sa hun til Georgie, drevet av et brennende ønske om å gjøre det godt igjen for menneskene hun brydde seg sånn om. «La meg ta hånd om dette.»

